CELEX: 52018PC0622
Language: sl
Date: 2018-09-07
Title: Predlog SKLEP SVETA o določitvi stališča, ki se zastopa v imenu Evropske unije v Odboru za javna naročila v zvezi s pristopom Avstralije k Sporazumu o javnih naročilih

EVROPSKA KOMISIJA
            Bruselj, 7.9.2018
            COM(2018) 622 final
            2018/0324(NLE)
            Predlog
            SKLEP SVETA
            o določitvi stališča, ki se zastopa v imenu Evropske unije v Odboru za javna naročila v zvezi s pristopom Avstralije k Sporazumu o javnih naročilih
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1. Predmet urejanja predloga
            
            
               Ta predlog se nanaša na sklep o določitvi stališča, ki se zastopa v imenu Unije v Odboru za javna naročila v zvezi s predvidenim sprejetjem sklepa Odbora o pristopu Avstralije k Sporazumu o javnih naročilih.
            
            
               2. Ozadje predloga
            
            
               2.1Sporazum o javnih naročilih
            
            
               Sporazum o javnih naročilih (v nadaljnjem besedilu: Sporazum) je večstranski sporazum v okviru STO, katerega cilj je vzajemno odpreti trge javnih naročil med pogodbenicami. Revidirana različica Sporazuma je začela veljati 6. aprila 2014.
            
            
               Evropska unija je pogodbenica Sporazuma.
            
            
               Avstralija je 2. junija 2015 zaprosila za pristop k Sporazumu. Revidirani ponudbi o področju uporabe je predložila 30. septembra 2016 in 2. junija 2017.
            
            
               Komisija se je v imenu Unije v dvostranskih pogajanjih in pogajanjih v Odboru za javna naročila izpogajala o več zavezah Avstralije za odpiranje trga.
            
            
               Avstralija je nato 7. marca 2018 Odboru za javna naročila predložila končno ponudbo. Povzetek končne ponudbe Avstralije in ocena Komisije sta navedena v nadaljevanju.
            
            
               Sklep Komisiji omogoča, da v Odboru za javna naročila v imenu Unije izrazi stališče o pristopu Avstralije. 
            
            
               2.2Odbor za javna naročila
            
            
               Odbor za javna naročila je bil ustanovljen z namenom upravljanja izvajanja Sporazuma o javnih naročilih. Sestavljajo ga predstavniki vsake od pogodbenic ter člani STO in medvladnih organizacij s statusom opazovalk.
            
            
               Odbor se sestaja redno, in sicer približno štirikrat letno, da pogodbenicam omogoči posvetovanje o vseh zadevah v zvezi z izvajanjem in delovanjem Sporazuma ali uresničevanjem njegovih ciljev. Poleg tega izvaja morebitne druge naloge, ki mu jih dodelijo pogodbenice.
            
            
               Odbor letno obvešča Generalni svet STO o svojih dejavnostih in razvoju v zvezi z izvajanjem in delovanjem Sporazuma.
            
            
               Evropska unija je tako kot vse druge pogodbenice članica Odbora, v katerem jo zastopa Komisija.
            
            
               2.3Predvideni akt Odbora za javna naročila
            
            
               Komisija je na neuradnem zasedanju Odbora za javna naročila 27. junija 2018 izrazila načelno strinjanje Evropske unije s pristopom Avstralije k Sporazumu o javnih naročilih ob upoštevanju pogojev Evropske unije glede pristopa Avstralije.
            
            
               Odbor za javna naročila bo na uradnem zasedanju 17. oktobra 2018 sprejel sklep o pristopu Avstralije k Sporazumu o javnih naročilih (v nadaljnjem besedilu: predvideni akt).
            
         
         
            
               Namen predvidenega akta je sprejeti pristop Avstralije k Sporazumu o javnih naročilih v skladu s členom XXII(2) Sporazuma.
            
            
               Sprejetje sklepa bo predmet ustreznih notranjih postopkov pogodbenic. V skladu s členom XXII Sporazuma lahko katera koli članica STO pristopi k Sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu Odbora.  Pristop se izvede z deponiranjem listine o pristopu, ki navaja tako dogovorjene pogoje, pri generalnem direktorju STO.  Ta sporazum začne za državo, ki pristopi k njemu, veljati trideseti dan po deponiranju listine o pristopu.
            
            
               3.Stališče, ki se zastopa v imenu Unije
            
            
                Končna ponudba Avstralije  
            
            
               Obveznosti glede dostopa na trg (zajeti organi, blago, storitve in gradbene storitve)
            
            
               Pragovi
            
            
               Avstralija v Prilogi 1 uporablja pragove, ki jih običajno uporabljajo pogodbenice Sporazuma za blago, storitve in gradbene storitve. Vendar v Prilogi 2 za blago in storitve Avstralija predvideva prag (355 000 SDR), ki je višji od praga EU (200 000 SDR). V Prilogi 3 pragovi za blago in storitve ustrezajo pragovom EU (400 000 SDR), vendar Avstralija organe, ki ustrezajo osebam javnega prava, vključuje v Prilogi 3, EU pa jih zajema v Prilogi 2, in sicer z nižjim pragom. 
            
            
               Organi
            
            
               Ponudba Avstralije v Prilogi 1 („Organi na centralni ravni države“) vključuje izčrpen seznam organov na centralni ravni države, katerih javna naročila so odprta za pogodbenice Sporazuma. Področje uporabe je popolno. Priloga 1 vključuje štiri opombe. Opomba 1 določa, da Sporazum zajema le organe, ki so našteti v tej prilogi (vključno z uradi, ki spadajo pod organe, zajete v seznamu). Opomba 2 določa, da Sporazum ne zajema javnih naročil motornih vozil s strani katerega koli organa iz te priloge. Vendar bo ta opomba opuščena in se uporablja samo do 1. januarja 2019. Opomba 3 predvideva, da ta sporazum ne zajema javnih naročil s strani pravne službe avstralske vlade (Australian Government Solicitor) ali v njenem imenu. Opomba 4 je povezana z javnimi naročili ministrstva za obrambo. 
            
            
               V Prilogi 2 („Organi na podcentralni ravni države“) Avstralija področje uporabe omejuje na državne organe držav in ozemelj. Prav tako niso zajete nižje lokalne ravni, kot so mesta. Komunalne storitve, železnice in druga področja, povezana s prometom (kot so gradnja cest in pristanišča), spadajo v pristojnosti držav in ozemelj. Vendar je v Prilogi 2 na voljo le omejeno število organov (v glavnem povezanih s prometom). Nekateri odgovori Avstralije kažejo, da ti organi delujejo na komercialni podlagi ali so privatizirani. Pragovi v zvezi z blagom in storitvami so višji (355 000 SDR) od praga EU (200 000 SDR). 
            
            
               V opombo je še vedno vključen pridržek v zvezi z motornimi vozili za Ozemlje glavnega mesta Avstralije, Novi Južni Wales, Queensland, Južno Avstralijo in Viktorijo. Pri preostalih treh ozemljih te opombe ni. Priloga 2 vključuje tudi nekatere druge omejene opombe za določena ozemlja.
            
            
               V Prilogi 3 („Drugi organi“) Avstralija ponuja 26 organov. Ta seznam je precej standarden glede na sezname, ki jih Avstralija sicer ponuja v sporazumih o prosti trgovini. Pragovi za blago in storitve ustrezajo pragovom EU (400 000 SDR), vendar Avstralija organe, ki ustrezajo osebam javnega prava, vključuje v Prilogi 3, EU pa jih zajema v Prilogi 2, in sicer z nižjim pragom. 
            
            
               Vladna podjetja se zdijo primerljiva z javnimi podjetji v EU, ki jih EU navaja v Prilogi 3, če delujejo v sektorju gospodarskih javnih služb na področju vode, električne energije, pristanišč in letališč, mestnega prometa ter železnic (definicijski pristop). Vladna podjetja v sektorju gospodarskih javnih služb niso zajeta. 
            
            
               Blago 
            
            
               Avstralija predlaga negativni seznam blaga. Avstralija se zavezuje, da bodo vključena javna naročila zajetih organov za vse blago, razen nekaj zelo posebnih področij (nabava krvi in proizvodov, povezanih s krvjo, vključno s proizvodi iz plazme). 
            
            
               Storitve
            
            
               Avstralija predlaga negativni seznam storitev. Ponudba Avstralije vključuje celovit obseg storitev, kar pomeni javna naročila zajetih organov za vse storitve, razen nekaj zelo posebnih področij (nabava storitev frakcioniranja plazme, vladnih oglaševalskih storitev, zdravstvenih storitev in storitev socialnega varstva ter storitev na področju raziskav in razvoja). Dodana je opomba o vzajemnosti, v skladu s katero se drugim pogodbenicam Sporazuma ponujajo samo storitve, ki jih zajemajo pogodbenice same. 
            
            
               Gradbene storitve
            
            
               Avstralija je predlagala negativni seznam za gradbeni sektor. Ponudba Avstralije vključuje vse gradbene storitve iz oddelka 51 Osrednje klasifikacije proizvodov (CPC Prov.) in sistema klasifikacije STO – MTN. GNS/W/120, ki jih naročajo organi iz prilog 1, 2 in 3, kot je običajno za pogodbenice Sporazuma. 
            
            
               Splošne opombe
            
         
         
            
               V Prilogi 7 Avstralija navaja dve splošni opombi. Na podlagi opombe 1 Sporazum ne velja za kakršno koli obliko preferenc v korist malih in srednje velikih podjetij, ukrepe za varstvo naravnih bogastev z umetniško, zgodovinsko ali arheološko vrednostjo, ukrepe za zdravje in dobro počutje domorodnih ljudstev ter nabavo blaga in storitev zunaj ozemlja pogodbenice naročnice, če so namenjeni rabi zunaj ozemlja pogodbenice naročnice. Opomba 2 za zagotovitev večje jasnosti določa naslednje: Sporazum ne velja za nabavo, financirano iz nepovratnih sredstev in sponzorskih plačil, prejetih od oseb, ki niso navedene v prilogah 1, 2 ali 3; prav tako Sporazum ne velja za nabavo, ki jo naročnik opravi pri drugih državnih organih; nobena določba tega sporazuma pogodbenici naročnici ali njenim naročnikom ne preprečuje priprave, sprejetja ali uporabe tehničnih specifikacij, ki so potrebne za zaščito občutljivih vladnih informacij, vključno s specifikacijami, ki lahko omejijo ali vplivajo na shranjevanje, gostovanje ali obdelavo tovrstnih informacij zunaj ozemlja pogodbenice naročnice; naročnik lahko uporabi omejene razpisne postopke za nenaročene inovativne predloge v skladu s členom XIII(1). 
            
            
               Avstralska zakonodaja 
            
            
               Zakonodaja Avstralije na področju zajetih javnih naročil se zdi nediskriminatorna. Po avstralskem pravilniku o javnih naročilih (Commonwealth Procurement Rules; v nadaljnjem besedilu: CPR) je avstralski okvir za javna naročila nediskriminatoren. Vse potencialne dobavitelje državi je treba v skladu s CPR obravnavati enakopravno na podlagi njihovih poslovnih, pravnih, tehničnih in finančnih sposobnosti in se ne smejo diskriminirati zaradi njihove velikosti, stopnje povezave s tujino ali tujega lastništva, lokacije ali izvora njihovega blaga in storitev. Za avstralsko zakonodajo o javnih naročilih se torej zdi, da je odprta, pregledna in nediskriminatorna, kar je v skladu z zahtevami Sporazuma. Ob tem velja omeniti, da končna ponudba Avstralije v Prilogi 7 vsebuje široko izjemo v zvezi s kakršno koli obliko preference v korist malim in srednje velikim podjetjem, kar se bo obravnavalo v pridržkih EU do Avstralije in odražalo v seznamu EU iz Dodatka I. 
            
            
               Ocena Komisije končne ponudbe Avstralije
            
            
               Avstralija široko odpira svoj trg javnih naročil za vse pogodbenice Sporazuma, saj celovita ponudba vključuje organe, blago, storitve in gradbene storitve ter nediskriminatorno zakonodajo. Poleg tega Avstralija ne uveljavlja nobene posebne omejitve proti kateri koli pogodbenici Sporazuma. Končna ponudba Avstralije je obširna, ni pa popolna, zaradi česar bi bilo primerno uvesti nekatere omejitve ali izjeme pri dostopu Avstralije do trga javnih naročil Unije, kot je to EU v preteklosti storila za pogodbenice Sporazuma, ki so le delno odprle svoje trge. 
            
            
               Naslednje posebne omejitve, ki bodo postale del pogojev za pristop Avstralije k Sporazumu in jih bo sprejel Odbor za javna naročila, se bodo odražale v seznamu EU iz Dodatka I:
            
            
               ·Priloga 1, oddelek 2 (Centralni državni organi naročniki držav članic EU), točka 3:
            
            
               Avstralija se doda na seznam pogodbenic Sporazuma, ki imajo manj dostopa do centralnih državnih organov naročnikov od ostalih članov Sporazuma.
            
            
               ·Priloga 1, opombe k Prilogi 1, opomba 2: 
            
            
               EU bo uvedla pridržek v zvezi s splošno opombo Avstralije, da se iz Sporazuma izključijo preference v korist malih in srednjih podjetij. Avstralija bo omenjena na seznamu držav v opombi 2 opomb k Prilogi 1 k Dodatku I Obveznosti Evropske unije, skupaj z Japonsko, Korejo in ZDA. Določbe člena XVIII zato ne veljajo za dobavitelje in ponudnike storitev iz Avstralije pri ugovarjanju oddaji naročila malim in srednjim podjetjem iz pogodbenic, ki niso Japonska, Koreja, ZDA in Avstralija, dokler EU ne ugotovi, da Avstralija ne uporablja več diskriminatornih ukrepov v korist nekaterih domačih malih in manjšinskih podjetij. 
            
            
               ·Priloga 2, opombe k Prilogi 2, opomba 1: 
            
            
               Ob upoštevanju omejenega področja uporabe, ki ga Avstralija ponuja v Prilogi 2, bo EU Avstraliji ponudila naročila lokalnih javnih organov naročnikov (upravne enote v skladu s klasifikacijo NUTS 1). Kar zadeva upravne enote v skladu s klasifikacijama NUTS 2 in NUTS 3 v Uredbi (ES) št. 1059/2003 (kakor je bila spremenjena) v zvezi z blagom, storitvami, dobavitelji in ponudniki storitev iz Avstralije, bodo javna naročila upravnih enot v skladu s klasifikacijama NUTS 2 in NUTS 3 izključena. 
            
            
               ·Priloga 2, opombe k Prilogi 2, opomba 1: 
            
            
               Ob upoštevanju, da je prag Avstralije za blago in storitve regionalnih in lokalnih organov iz Priloge 2 (355 000 SDR) in za osebe javnega prava iz Priloge 3 (400 000 SDR) višji od praga EU v skladu s Sporazumom GPA (200 000 SDR), bo EU uvedla pridržek za javna naročila med 200 000 SDR in 355 000 SDR za regionalne javne organe naročnike ter med 200 000 SDR in 400 000 SDR za osebe javnega prava iz Priloge 2 k Dodatku I Obveznosti Evropske unije, kar zadeva blago in storitve ter dobavitelje in ponudnike storitev iz Avstralije. 
            
            
               ·Priloga 2, opombe k Prilogi 2, opomba 1: 
            
            
               Ob upoštevanju pridržka v zvezi z motornimi vozili iz opombe za Ozemlje glavnega mesta Avstralije, Novi Južni Wales, Queensland, Južno Avstralijo in Viktorijo bo EU uvedla pridržek v zvezi z javnimi naročili motornih vozil in sestavnih delov motornih vozil za naročnike iz Priloge 2, pri čemer bo navedla določena poglavja kombinirane nomenklature (KN) (in sicer 8702, 8703, 8704, 8705, 8711 in 8713 za motorna vozila ter 870600, 8707, 8708, 8714 in 8716 za sestavne dele motornih vozil). 
            
            
               ·Priloga 2, opombe k Prilogi 2, opomba 2: 
            
            
               EU bo uvedla pridržek v zvezi s splošno opombo Avstralije, da se iz Sporazuma izključijo preference v korist malih in srednjih podjetij.  Avstralija bo omenjena na seznamu držav v opombi 2 opomb k Prilogi 2 k Dodatku I Obveznosti Evropske unije, skupaj z Japonsko, Korejo in ZDA. Določbe člena XVIII zato ne veljajo za dobavitelje in ponudnike storitev iz Avstralije pri ugovarjanju oddaji naročila malim in srednjim podjetjem iz pogodbenic, ki niso Japonska, Koreja, ZDA in Avstralija, dokler EU ne ugotovi, da Avstralija ne uporablja več diskriminatornih ukrepov v korist nekaterih domačih malih in manjšinskih podjetij.
            
            
               ·Priloga 3, opombe k Prilogi 3, opomba 6: 
            
            
               Avstraliji se za organe na lokalni in regionalni ravni ponudi bolj omejeno kritje področja uporabe. EU bo s področja uporabe za Avstralijo izključila naročila javnih organov na naslednjih področjih: i) pridobivanje, transport ali distribucija pitne vode, ki so kriti s to prilogo; ii) proizvodnja, transport ali distribucija električne energije, ki so kriti s to prilogo; iii) letališke infrastrukture, ki so krite s to prilogo; iv) pomorska pristanišča ali pristanišča na celinskih vodah ali druge terminalske zmogljivosti, ki so kriti s to prilogo; v) storitve mestnih železnic, tramvajev, trolejbusov ali avtobusnega prevoza, ki so krite s to prilogo ter vi) železniški prevoz, ki je krit s to prilogo, v zvezi z blagom, storitvami, dobavitelji in ponudniki storitev iz Avstralije. Za sklic glej opombo 6 opomb k Prilogi 3 k Dodatku I Obveznosti Evropske unije.
            
         
         
            
               Če bi katera koli druga pogodbenica Sporazuma v zvezi z Avstralijo predvidela posebne izjeme na področju uporabe, bi bile tudi te vključene v sklep Odbora za javna naročila o pogojih pristopa Avstralije. Vendar je treba opozoriti, da kakršne koli omejitve ali izjeme na področju uporabe določene pogodbenice Sporazuma, ki so specifične za Avstralijo, ne bi vplivale niti na končno ponudbo Avstralije, kakor je navedena zgoraj, niti na predlagane posebne pridržke EU oziroma na medsebojno dogovorjene obsege uporabe med sedanjimi pogodbenicami Sporazuma. 
            
            
               Priporočilo
            
            
               Pričakuje se, da bo pristop Avstralije k Sporazumu zelo pozitivno prispeval k nadaljnjemu mednarodnemu odpiranju trgov javnih naročil s povečanjem števila pogodbenic Sporazuma in spodbujanjem drugih držav, naj pristopijo k Sporazumu. Komisija priporoča, da se ponudbo Avstralije sprejme ob upoštevanju zgoraj navedenih omejitev področja uporabe med Unijo in Avstralijo.
            
            
               Zato se predlaga, da se Komisija pooblasti, da v Odboru za javna naročila izrazi stališče Unije v korist pristopa Avstralije ob upoštevanju zgoraj navedenih omejitev, ki se upoštevajo v sklepu Odbora za javna naročila o pogojih za pristop Avstralije k Sporazumu GPA.
            
            
               4.Pravna podlaga
            
            
               4.1Postopkovna pravna podlaga
            
            
               4.1.1 Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  1
               .
            
            
               4.1.2 Uporaba v obravnavanem primeru
            
            
               Odbor za javna naročila je organ, ustanovljen s sporazumom, in sicer Sporazumom o javnih naročilih.
            
            
               Akt, k sprejetju katerega se poziva Odbor za javna naročila, je akt s pravnim učinkom. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2 Materialna pravna podlaga
            
            
               4.2.1 Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije sprejme stališče. Če ima predvideni akt več ciljev ali elementov in če je eden od teh ciljev ali elementov glavni, drugi pa so postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2 Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko.
            
            
               Materialna pravna podlaga za predlagani sklep je torej člen 207 PDEU.
            
         
         
            
               4.3 Zaključek
            
            
               Pravna podlaga za predlagani sklep bi moral biti člen 207 PDEU v povezavi s členom 218(9) PDEU.
            
            
               5. 
                     Objava predvidenega akta
            
            
               Ker bo akt Odbora za javna naročila spremenil Sporazum o javnih naročilih, ga je po sprejetju primerno objaviti v Uradnem listu Evropske unije.
            
            
               2018/0324 (NLE)
            
            
               Predlog
            
            
               SKLEP SVETA
            
            
               o določitvi stališča, ki se zastopa v imenu Evropske unije v Odboru za javna naročila v zvezi s pristopom Avstralije k Sporazumu o javnih naročilih
            
            
               (Besedilo velja za EGP)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Avstralija je 2. junija 2015 zaprosila za pristop k Sporazumu o javnih naročilih (v nadaljnjem besedilu: Sporazum GPA).
            
            
               (2)Avstralija je svoje zaveze o področju uporabe predložila pogodbenicam Sporazuma GPA (v nadaljnjem besedilu: pogodbenice) v svoji končni ponudbi z dne 7. marca 2018. 
            
            
               (3)Čeprav je končna ponudba Avstralije obsežna, ne zagotavlja popolnega pokritja. Zato je ustrezno, da Unija za Avstralijo uvede nekatere izjeme. Te posebne izjeme, navedene v Prilogi k temu sklepu, bodo postale del pogojev za pristop Avstralije k Sporazumu o javnih naročilih in se bodo odražale v sklepu, ki ga bo Odbor za javna naročila (v nadaljnjem besedilu: Odbor GPA) sprejel o pristopu Avstralije. 
            
            
               (4)Pričakuje se, da bo pristop Avstralije k Sporazumu o javnih naročilih pozitivno prispeval k nadaljnjemu odpiranju mednarodnih trgov javnih naročil.
            
            
               (5)V skladu s členom XXII(2) Sporazuma GPA lahko katera koli članica STO pristopi k temu sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu Odbora GPA.
            
            
               (6)Zato je potrebno določiti stališče, ki se zastopa v imenu Unije v Odboru GPA v zvezi s pristopom Avstralije –
            
            
               SPREJEL NASLEDNJI SKLEP: 
            
         
         
            
               Člen 1
            
            
               Stališče, ki se zastopa v imenu Unije v Odboru za javna naročila, je odobritev pristopa Avstralije k Sporazumu o javnih naročilih, ob upoštevanju posebnih pogojev za pristop iz Priloge k temu sklepu.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61–64.
               
            
      
    ---documentbreak--- 
      
         
               EVROPSKA KOMISIJA
            Bruselj,7.9.2018
            COM(2018) 622 final
            PRILOGA
            k
            predlogu za sklep Sveta
            o določitvi stališča, ki se zastopa v imenu Evropske unije v Odboru za javna naročila v zvezi s pristopom Avstralije k Sporazumu o javnih naročilih
            
               
         
         
            
               PRILOGA
            
            
               POGOJI EU ZA PRISTOP AVSTRALIJE K SPORAZUMU GPA
            
            
               S pristopom Avstralije k Sporazumu o javnih naročilih:
            
            
               – se točka 3 oddelka 2 (Centralni državni organi naročniki držav članic EU) Priloge 1 k Dodatku I Obveznosti Evropske unije glasi: 
            
            
               „3.
                     Za blago, storitve, ponudnike in izvajalce storitev iz Združenih držav; Kanade; Japonske; Hongkonga, Kitajska; Singapurja; Koreje; Armenije; ločenega carinskega območja Tajvana, Penghuja, Kinmena in Matsuja; Nove Zelandije ter Avstralije naročila naslednjih centralnih državnih organov naročnikov, če niso označeni z zvezdico.“;
            
            
               – se opomba 2 opomb k Prilogi 1 k Dodatku I Obveznosti Evropske unije spremeni:
            
            
               „2.
                     Določbe člena XVIII se ne uporabljajo za dobavitelje in ponudnike storitev iz Japonske, Koreje, ZDA in Avstralije pri ugovarjanju oddaji naročila dobavitelju ali ponudniku storitev iz pogodbenic, ki niso navedene, ki so v skladu z zadevnimi določbami zakonodaje EU mala ali srednja podjetja, dokler EU ne ugotovi, da ne uporabljajo več diskriminatornih ukrepov v korist nekaterih domačih malih in manjšinskih podjetij.“.
            
            
               S pristopom Avstralije k Sporazumu o javnih naročilih: 
            
            
               – se v opombo 1 opomb k Prilogi 2 k Dodatku I Obveznosti Evropske unije za točko g) vstavijo naslednje točke: 
            
            
               „(h)
                     naročila regionalnih in lokalnih javnih organov naročnikov (javni organi naročniki upravnih enot, navedenih pod NUTS 2 in NUTS 3, in manjših upravnih enot, kot je navedeno v Uredbi (ES) št. 1059/2003 (kakor je bila spremenjena)) za blago, storitve, dobavitelje in ponudnike storitev iz Avstralije;
            
            
               (i)
                     naročila regionalnih javnih organov med 200 000 SDR in 355 000 SDR ter naročila oseb javnega prava, ki so zajete v tej prilogi, med 200 000 SDR in 400 000 SDR za blago in storitve dobaviteljev in ponudnikov storitev iz Avstralije;
            
            
               (j) 
                     naročila naročnikov, ki so zajeti v tej prilogi, za:
            
            
               imotorna vozila, kot so opisana v spodaj navedenih poglavjih kombinirane nomenklature (KN):
            
            
               8702
                     Motorna vozila za prevoz 10 ali več oseb, vštevši voznika
            
            
               8703
                     Avtomobili in druga motorna vozila, konstruirana predvsem za prevoz oseb (razen vozil iz tarifne številke 8702), vključno z motornimi vozili za kombinirani prevoz oseb in blaga (tipa „karavan“, „kombi“ itd.) in dirkalnimi avtomobili
            
            
               8704
                     Motorna vozila za prevoz blaga 
            
            
               8705
                     Motorna vozila za posebne namene (npr. samonakladalna vozila za prevoz vozil z okvarami, vozila z dvigali, gasilska vozila, vozila z vgrajenimi betonskimi mešalniki, vozila za čiščenje cest, vozila za škropljenje ali posipavanje, mobilne delavnice, mobilne radiološke enote), razen motornih vozil, ki so konstruirana predvsem za prevoz oseb ali blaga 
            
            
               8711
                     Motorna kolesa (tudi mopedi), kolesa in podobna vozila s pomožnim motorjem, z bočno prikolico ali brez nje; bočne prikolice 
            
            
               8713
                     Vozički za invalidne osebe, z motornim ali drugačnim mehanskim pogonom ali brez takega pogona 
            
         
         
            
               iisestavne dele motornih vozil, kot so opisani v spodaj navedenih poglavjih kombinirane nomenklature (KN):
            
            
               8706 00
                     Šasije z vgrajenimi motorji, za motorna vozila iz tarifnih številk 8701 do 8705
            
            
               8707
                     Karoserije (vključno kabine) za motorna vozila iz tarifnih številk 8701 do 8705
            
            
               8708
                     Deli in pribor za motorna vozila iz tarifnih številk 8701 do 8705 
            
            
               8714
                     Deli in pribor vozil iz tarifnih številk 8711 do 8713
            
            
               8716
                     Priklopniki in polpriklopniki; druga vozila, brez lastnega pogona; njihovi deli
            
            
                v zvezi z dobavitelji in ponudniki storitev iz Avstralije.“; 
            
            
               – se opomba 2 opomb k Prilogi 2 k Dodatku I Obveznosti Evropske unije spremeni: 
            
            
               „(2)
                     Določbe člena XVIII se ne uporabljajo za dobavitelje in ponudnike storitev iz Japonske, Koreje, ZDA in Avstralije pri ugovarjanju oddaji naročila dobavitelju ali ponudniku storitev iz pogodbenic, ki niso navedene, ki so v skladu z zadevnimi določbami zakonodaje EU mala ali srednja podjetja, dokler EU ne ugotovi, da ne uporabljajo več diskriminatornih ukrepov v korist nekaterih domačih malih in manjšinskih podjetij.“.
            
            
               S pristopom Avstralije k Sporazumu o javnih naročilih se v opombo 6 opomb k Prilogi 3 k Dodatku I Obveznosti Evropske unije za točko r) vstavijo naslednje točke: 
            
            
               „(s)
                     naročila naročnikov, ki delujejo na področjih:
            
            
               ipridobivanja, prevoza ali distribucije pitne vode, ki so zajeti v tej prilogi;
            
            
               iiproizvodnje, prevoza ali distribucije električne energije, ki so zajeti v tej prilogi;
            
            
               iiiletaliških infrastruktur, ki so zajete v tej prilogi;
            
            
               ivpomorskih pristanišč ali pristanišč na celinskih vodah ali drugih terminalskih zmogljivosti, ki so zajeti v tej prilogi; 
            
            
               vstoritev mestnih železnic, tramvajev, trolejbusov ali avtobusnega prevoza, ki so zajete v tej prilogi, ter 
            
            
               viželezniškega prevoza, ki je zajet v tej prilogi, 
            
            
               v zvezi z blagom, storitvami, dobavitelji in ponudniki storitev iz Avstralije.“.